<classify> WAZIRI Mkuu, Kassim Majaliwa amemuagiza Waziri wa Kilimo, Japhet Hasunga na Naibu Mawaziri wake, Hussein Bashe na Omari Mgumba, kubaki katika mikoa yote inayolima zao la pamba hadi wakulima wote, watakapolipwa fedha zao na kuhakikisha pamba yote iliyomo mikononi mwa wakulima inauzwa. Amesema serikali inataka kuona pamba yote iliyopo kwa wakulima, inatoka ili wakulima waweze kulipwa fedha, ambazo zitawawezesha kujikimu kimaisha pamoja na kununua pembejeo kwa ajili ya maandalizi ya msimu ujao. Pia, ameziagiza wizara za Kilimo, Viwanda na Biashara, Uvuvi na Mifugo, kushirikiana na Ofisi ya Rais, Tawala za Mikoa na Serikali za Mitaa na Ofisi ya Waziri Mkuu Uwekezaji, kutengeneza mkakati wa kuanzisha viwanda vya kuchakata mazao ya kilimo, mifugo na uvuvi nchini.Alivitaja viwanda kuwa ni vya nyuzi, nguo, ngozi, maziwa, minofu, nyama, kubangua korosho, kutengeneza unga, mafuta ya kula, sabuni, usindikaji wa matunda na mbogamboga, kwani ndiyo msingi wa kauli mbiu yetu ya kufikia uchumi wa viwanda 2025.Majaliwa alitoa agizo hilo jana katika kilele cha maadhimisho ya Sikukuu ya Wakulima Nanenane kitaifa kwenye Viwanja vya Maonesho Nyakabindi wilayani Bariadi mkoani Simiyu kwa niaba ya Rais John Magufuli. Waziri Mkuu amesema sambamba na mkakati huo, pia ameagiza kuimarishwa kwa vyama vya ushirika ili kumwezesha mkulima kuendelea kumiliki zao lake mpaka hatua ya kuuza sokoni. Vyama vya ushirika vikiweza kuchakata mazao na kuyaongeza thamani vitamuwezesha mkulima kuwa na umiliki na kufaidika na bei ya soko, alisema Waziri Mkuu. Alisema mfano uliooneshwa katika zao la kahawa kupitia Chama Kikuu cha Ushirika Kagera KCU ni mzuri, ambapo wanamiliki asilimia 100 ya Kiwanda cha Kukoboa Kahawa BUCOP na asilimia 54 ya Kiwanda cha Kuzalisha Kahawa Tanganyika Instant Coffee TANICA.Kwa upande wa pamba, Nyanza Cooperative Union NCU walianza vizuri kwa kumiliki viwanda vinane vya kuchambulia pamba. Tunataka jitihada za namna hii zianzishwe katika shughuli za wakulima wetu na zilizopo ziimarishwe, alieleza.Hivyo, aliitaka Tume ya Maendeleo ya Ushirika kwa kushirikiana na wadau, ifanye tathmini kwenye vyama vya ushirika vinavyomiliki viwanda ili kubaini hali ilivyo kwa sasa na kuweka mikakati ya kuvifufua na kuviongezea uwezo. Alisema safari ya kujenga uchumi wa viwanda itaiwezesha Tanzania kuwa nchi yenye kipato cha kati, imeanza na inaendelea vizuri na matarajio yake ni kuona wananchi wote bila kujali tofauti za kiitikadi, wataendelea kuunga mkono juhudi hizo kwa kuwa maendeleo wanayoyapigania ni kwa manufaa ya wote waliopo leo na vizazi vijavyo. Majaliwa alisema kwa mantiki hiyo, kila Mtanzania hana budi kuongeza bidii katika kufanya kazi, kupiga vita rushwa, kulipa kodi ya serikali na kulinda rasilimali za Taifa ili zitumike sasa na kwa faida ya vizazi vyetu vijavyo. Niwaombe muendelee kuiunga mkono Serikali ya Awamu ya Tano kwa namna ambavyo imeamua kwa makusudi kuanzisha miradi mikubwa ya ujenzi wa miundombinu ya kiuchumi inayoendelea kujengwa nchini ikiwemo reli ya kisasa ya mwendokasi, mradi mkubwa wa umeme wa Mto Rufiji, upanuzi wa viwanja vya ndege, bandari na ununuzi wa ndege kubwa, alisema. Alisema kuboreshwa kwa miundombinu hiyo pamoja na mambo mengine, kutachochea uwekezaji mkubwa katika sekta za kilimo, mifugo na uvuvi, kurahisisha usafirishaji wa mazao, mifugo, samaki, na kupunguza gharama za uzalishaji na hivyo kuwezesha viwanda vya ndani kushindana kibiashara na bidhaa zinazozalishwa na viwanda vya nje ya nchi.Wakati huo huo, Waziri Mkuu alitoa wito kwa viongozi wa mikoa ya Simiyu, Mara na Shinyanga, kuendelea kushirikiana na wizara za sekta ya kilimo, kuhakikisha viwanja hivyo vya Nyakabindi, vinakuwa kituo cha mafunzo ya wakulima, wafugaji na wavuvi. Kaulimbiu ya maadhimisho ya Nanenane ya mwaka huu inasema Kilimo, Mifugo na Uvuvi kwa Ukuaji wa Uchumi wa Nchi.  <topic>: KITAIFA 